b'\n_START_ARTICLE_\nLykos (kuningas)\n_START_PARAGRAPH_\nLykos oli kreikkalaisessa mytologiassa antiikin Theban hallitsija. H\xc3\xa4nen edelt\xc3\xa4j\xc3\xa4ns\xc3\xa4 oli h\xc3\xa4nen veljens\xc3\xa4 Nykteus ja h\xc3\xa4nt\xc3\xa4 seurasivat kaksoset Amfion ja Zethos._NEWLINE_Nykteus ja Lykos olivat joko spartti Khthonioksen tai nymfi Klonian ja Hyrieuksen tai Poseidonin ja plejadi Kelainon poikia. Veljekset pakenivat Euboiasta murhattuaan kuningas Flegyaan, asettuivat Hyriaan ja siirtyiv\xc3\xa4t sitten Thebaan, koska he olivat kaupungin kuninkaan Pentheuksen yst\xc3\xa4vi\xc3\xa4._NEWLINE_Pentheusta seurasi Polydoros, joka nai Nykteiin, Nykteuksen tytt\xc3\xa4ren. Nykteuksesta tuli Labdakoksen, Polydoroksen pojan sijaishallitsija, kun Polydoros kuoli nuorena. Nykteuksen tyt\xc3\xa4r Antiope tuli raskaaksi Zeukselle ja pakeni Sikyoniin naidakseen kuningas Epopeuksen._NEWLINE_Pausanias kirjoittaa, ett\xc3\xa4 Nykteus johti thebalaiset Epopeusta vastaan mutta haavoittui ja h\xc3\xa4net kannettiin takaisin Thebaan, miss\xc3\xa4 h\xc3\xa4n kuoli nimitetty\xc3\xa4\xc3\xa4n ensin Lykoksen sijaishallitsijaksi. Nykteus kehotti Lykosta jatkamaan taistelua Epopeusta vastaan ja rankaisemaan Antiopea. My\xc3\xb6s Epopeus kuoli haavoihinsa, ja h\xc3\xa4nen kruununperij\xc3\xa4ns\xc3\xa4 Lamedon luovutti Antiopen vapaaehtoisesti v\xc3\xa4ltt\xc3\xa4\xc3\xa4kseen sodan._NEWLINE_Apollodoros kuitenkin kirjoittaa, ett\xc3\xa4 Lykos valittiin j\xc3\xa4lleen sijaishallitsijaksi Labdakoksen kuoltua. Nykteus surmasi itsens\xc3\xa4 h\xc3\xa4pe\xc3\xa4st\xc3\xa4 saatuaan selville Antiopen raskauden, ja Lykos k\xc3\xa4ynnisti hy\xc3\xb6kk\xc3\xa4yksen omasta halustaan rangaistakseen Antiopea. Onnistuneen sotaretken j\xc3\xa4lkeen h\xc3\xa4n vie t\xc3\xa4m\xc3\xa4n takaisin Thebaan._NEWLINE_Molemmissa versioissa Antiope joka tapauksessa synnytti kaksoset Amfionin ja Zethoksen Kithaironvuorella paluumatkan aikana. Lykos hylk\xc3\xa4si lapset j\xc3\xa4tt\xc3\xa4en n\xc3\xa4m\xc3\xa4 paimenille._NEWLINE_Palattuaan Thebaan Lykos antoi Antiopen vaimolleen Dirkelle, joka kohteli t\xc3\xa4t\xc3\xa4 julmasti. Monen vuoden j\xc3\xa4lkeen Antiope pakeni ja l\xc3\xb6ysi poikansa, jotka palasivat Thebaan tappaakseen Lykoksen ja Dirken ja ottaakseen kaupungin haltuunsa. Euripideen mukaan Hermes kielsi kaksosia tappamasta Lykosta, mutta h\xc3\xa4n pakotti Lykoksen luovuttamaan Theban heille.'